[**Transparentnost Srbija predlaže prioritete za borbu protiv korupcije u Srbiji 2016-2020**](http://www.transparentnost.org.rs/images/dokumenti_uz_vesti/TS_predlozi_za_novu_skupstinu_i_vladu_%202017.docx)

Transparentnost Srbija (član Transparency International-TI) uputila je kandidatkinji za funkciju predsednika Vlade, **Ani Brnabić**, kao i svim poslaničkim grupama koje su zastupljene u Narodnoj skupštini, **listu od 15 prioritetnih aktivnosti za aktuelni saziv parlamenta i za novu Vladu Srbije**, uz poziv da ih uvrste u svoje programe rada ili da iznesu razloge zbog kojih im se eventualno protive. Gotovo sve prioritete smo pominjali pred prethodne parlamentarne izbore (2016), a mnoge i u ranijim godinama.

Između ostalog, Transparentnost je predložila mere za povećanje **javnosti donošenja odluka i rada Vlade.** Među njima je zakonsko preciziranje pravila za sprovođenje **javnih rasprava** i njihovo organizovanje u pripremi svih bitnih akata, zakonsko uređenje **pokušaja uticaja na donošenje odluka, uključujući i lobiranje,** kao i objavljivanje **obrazloženja za predloge uredbi i zaključaka** Vlade. **Skupština** treba da redovno **razmatra efekte zakona** koje je donela na borbu protiv korupcije i rizike od korupcije u predloženim zakonima. Kao posebno važno TS ističe nužnost da se obezbedi javnost informacija **u vezi sa zaključivanjem međudržavnih sporazuma koji isključuju primenu domaćih zakona**, tako da građani i narodni poslanici koji odobravaju takve aranžmane, najčešće za infrastrukturne projekte, mogu da sagledaju **da li su potencijalne koristi veće od štete koja će nesumnjivo nastati usled odsustva konkurencije**.

Pred Skupštinom Srbije se sada nalaze **izveštaji nezavisnih državnih organa iz čak tri godine** (2014-2016). Parlament ima priliku da ispuni svoju ustavnu ulogu nadzora nad izvršnom vlašću, tako što će obavezati Vladu da reši probleme na koje antikorupcijski organi godinama ukazuju i proveriti da li je Vlada to i učinila. Ništa manje bitno je da Skupština počne da **razmatra godišnje izveštaje o radu Vlade** i završnom računu budžeta (poslednji koji je dostavljen se odnosi na 2014. godinu!) tako što će tražiti objašnjenja i odgovornost za svako bitno odstupanje od planova.

Na strani otkrivanja i kažnjavanja korupcije, Transparentnost Srbija predlaže mere za efikasnije korišćenje informacija koje su **uzbunjivači** spremni da podele sa državnim organima, obavezno **oslobađanje od krivične odgovornosti** davaoca mita koji na drugačiji način nije mogao da ostvari svoja prava u razumnom roku i koji slučaj prijavi, kao i uvođenje krivičnog dela **„nezakonitog bogaćenja“**. Javnim tužiocima treba obezbediti zakonske i finansijske uslove za rad, ali ih i obavezati da **aktivnije postupaju** u ispitivanju korupcije, u najmanju ruku time što će ispitati sve sumnje na korupciju koje se mogu naći u medijima i javno dostupnim izveštajima drugih državnih organa, kao i korišćenjem posebnih istražnih tehnika i finansijskih istraga. U rad policije i pravosudnih organa Vlada, Skupština i političari ne treba da se mešaju ni tako što će sprečavati krivično gonjenje, ni tako što će tražiti da se neko krivično goni, a pogotovo ne **saopštavanjem podataka o hapšenjima i krivičnim postupcima** ili plasiranjem takvih podataka u odabrane medije.

Pred novom Vladom stoje i zaostale zakonske obaveze za **depolitizaciju i profesionalizaciju** javnog sektora, od kojih neke datiraju još od 2005. godine. Očigledno je da do sada nije postojala politička volja da se svi **najviši službenici u državnoj upravi** postave na osnovu konkursa, a iz istog razloga se „v.d. stanje“ održava u **javnim preduzećima,** gde su konkursi obavezni već 4,5 godine.

Transparentnost Srbija poziva Vladu i Skupštinu da daju doprinos poštovanju i poboljšanju pravila o **finansiranju političkih stranaka i izbornih kampanja.** Na to se Srbija obavezala straeškim aktima, a dobili smo i konkretne preporuke od OEBS/ODIHR i EU. Po mišljenju TS, prioritet su dopune propisa koje bi jasnije razdvojile vršenje državne funkcije od političke promocije, povećanje javnosti podataka o izvorima finansiranja dok kampanja traje, preciziranje krivičnih dela u vezi sa nezakonitim finansiranjem i kupovinom glasova i podrška državnim organima koji treba da izvrše kontrolu poštovanja pravila.

Takođe smo predložili mere za **donošenje sveobuhvatnih pravila o državnom i političkom oglašavanju**, za povećanje konkurencije i kažnjavanje kršenja pravila o **javnim nabavkama**, veću transparentnost u donošenju odluka o izboru, napredovanju i **odgovornosti sudija i javnih tužilaca** za rad, kao i odgovornost članova VSS i DVT. Ukazali smo i na značaj očuvanja **jedinstva pravnog poretka i pravne sigurnosti**, smanjenja rizika od korupcije pri **regulatornim i finansijskim intervencijama**na tržištu, **poštovanje i redovno ažuriranje strateških akata,** sprovođenje reforme **javnog sektora,** nužnost da Vlada **redovno razmatra izveštaje i preporuke Saveta za borbu protiv korupcije** što do sada nije bio slučaj, **jasniju podelu nadležnosti** između organa koji su zaduženi za borbu protiv korupcije, kao i na najvažnije probleme koje treba rešavati u toku predstojeće izmene **Ustava**.

Kompletan tekst predloga dostupan je na adresi: <http://www.transparentnost.org.rs/images/dokumenti_uz_vesti/TS_predlozi_za_novu_skupstinu_i_vladu_%202017.docx>

Transparentnost – Srbija

Beograd, 22.6.2017.